**LPAA SKAIDROJUMS ES KOMISIJAS REGULAI 461/2010**

Automobiļu remonta tirgus tieši ietekmē sabiedrības drošību, jo transportlīdzekļu vadāmība var būt droša tikai tad, ja tie ir atbilstoši un kvalitatīvi saremontēti, kā arī tieši ietekmē sabiedrības veselību un vidi, jo oglekļa dioksīda un citu gaisa piesārņojumu emisijas var būt augstākas tiem transportlīdzekļiem, kuriem nav regulāri un profesionāli veikta tehniskā apkope.

„Pilnvarotie automobiļu remontētāji” ir mehānisko transporta līdzekļu remonta un tehniskās apkopes pakalpojumu sniedzēji, kas darbojas mehānisko transporta līdzekļu piegādātāja izveidotā izplatīšanas sistēmā jeb pilnvaroti auto tirgotāji – dīleri.

„Neatkarīgie automobiļu remontētāji” ir remonta uzņēmumi, kas nenodarbojas ar automobiļu vai automobiļu ražotāja oriģinālo rezerves daļu izplatīšanu jeb vienkāršāk sakot – nav oficiālie dīleri. Par cita automobiļa ražotāja „neatkarīgo automobiļu remontētāju” var kļūt arī kāda cita automobiļa ražotāja oficiālais dīleris, izpildot šī ražotāja prasības, piemēram, attiecībā uz iekārtām, instrumentiem, programmatūru un darbinieku apmācību.

**Lai „neatkarīgie automobiļu remontētāji” varētu veikt automobiļa tehnisko apkalpošanu garantijas laikā, tiem ir jāizpilda noteiktas automobiļa ražotāja prasības**:

1. Automobiļa ražotāja noteiktas licencētas, remontu darbos nepieciešamās, programmatūras iegāde un tās regulāra atjaunošana;
2. Automobiļa ražotāja specifikācijai atbilstošu instrumentu un iekārtu iegāde (nav jāiegādājas no paša ražotāja, var izmantot arī neatkarīgu instrumentu un iekārtu piegādātāju, ja instrumenti/iekārtas atbilst ražotāja specifikācijai);
3. Servisa darbinieku apmācība pie automobiļa ražotāja, remontdarbu veikšanai.

Galvenā „neatkarīgo” automobiļu remontētāju priekšrocība – lielai daļai automobiļu ražotāju, remontiem nepieciešamo instrumentu un iekārtu specifikācija ir līdzīga, un tas savukārt, sniedz iespēju „neatkarīgajam” automobiļu remontētājiem ar mazākiem finanšu ieguldījumiem kvalificēties, lai veiktu automobiļu tehnisko apkopi un remontu arī citām automobiļu markām – komersantam atliek iegādāties vajadzīgo programmatūru un remontu speciālistiem iziet apmācību.

Ja klients izvēlās remontdarbus vai tehnisko apkopi veikt pie „neatkarīgā” automobiļa remonta uzņēmumā, pakalpojumiem ir jābūt kvalitatīviem, lai klients nezaudētu automobiļa ražotāja sniegto garantiju.

Automobiļa garantijas laikā tehniskās apkopēs vai remontdarbos, var tikt izmantotas vai nu „oriģinālās rezerves daļas”, vai „līdzvērtīgas kvalitātes rezerves daļas”.

„Oriģinālās rezerves daļas”ir rezerves daļas, kas ir ražotas saskaņā ar automobiļa ražotājrūpnīcas specifikāciju un ražošanas standartiem.

„Līdzvērtīgas kvalitātes rezerves daļām” ir jābūt atbilstošām automobiļa ražotāja standartiem, lai to izmantošana neapdraudētu attiecīgā „pilnvarotā” remontētāju tīkla reputāciju.

**„Līdzvērtīgas kvalitātes rezerves daļām” ir jābūt sertifikātam, ka tās atbilst ražotāja noteiktiem kvalitātes kritērijiem.**

**„Pilnvarotie” automobiļu remontētāji drīkst izmantot ne tikai rūpnīcas ražotāja izplatītās rezerves daļas, bet arī „neatkarīga” piegādātāja detaļas, ja vien tās atbilst automobiļa ražotāja prasībām. Izmantojot šādas detaļas, kā arī veicot transportlīdzekļa apkalpošanu, automobiļa ražotāja garantijas turpināšanās netiek ietekmēta.**